CELEX: 32018D1249
Language: el
Date: 2018-09-18 00:00:00
Title: Απόφαση (ΚΕΠΠΑ) 2018/1249 του Συμβουλίου, της 18ης Σεπτεμβρίου 2018, σχετικά με δράση της Ευρωπαϊκής Ένωσης προς υποστήριξη του Μηχανισμού Ελέγχου και Επιθεώρησης των Ηνωμένων Εθνών στην Υεμένη

19.9.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 235/14
               
            
         ΑΠΌΦΑΣΗ (ΚΕΠΠΑ) 2018/1249 ΤΟΥ ΣΥΜΒΟΥΛΊΟΥ
         της 18ης Σεπτεμβρίου 2018
         σχετικά με δράση της Ευρωπαϊκής Ένωσης προς υποστήριξη του Μηχανισμού Ελέγχου και Επιθεώρησης των Ηνωμένων Εθνών στην Υεμένη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφάλειας,
         Εκτιμώντας τα ακόλουθα:
         
                     (1)
                  
                  
                     Στις 14 Απριλίου 2015, το Συμβούλιο Ασφαλείας των Ηνωμένων Εθνών εξέδωσε την απόφαση (ΑΣΑΗΕ) 2216 (2015), με την οποία επέβαλε απαγόρευση εξαγωγών για την προμήθεια, την πώληση ή τη μεταφορά όπλων και σχετικού υλικού όλων των τύπων στον Ali Abdullah Saleh, τον πρώην Πρόεδρο της Υεμένης και σε ορισμένα άλλα πρόσωπα, καθώς και σε άλλα πρόσωπα και οντότητες που θα κατονομαστούν από την αρμόδια Επιτροπή Κυρώσεων του Συμβουλίου Ασφαλείας.
                  
               
                     (2)
                  
                  
                     Ύστερα από αίτημα που υποβλήθηκε από την κυβέρνηση της Υεμένης στις 6 Αυγούστου 2015 και σύμφωνα με την ΑΣΑΗΕ 2216 (2015), ο Γενικός Γραμματέας των Ηνωμένων Εθνών, με επιστολή προς την κυβέρνηση της Υεμένης με ημερομηνία 11 Αυγούστου 2015, συμφώνησε σχετικά με τη δημιουργία μηχανισμού ελέγχου και επιθεώρησης των Ηνωμένων Εθνών (ΗΕ) («UNVIM»), με σκοπό να διευκολυνθεί η απρόσκοπτη ροή εμπορευμάτων προς την Υεμένη και να αναζωογονηθεί η οικονομία της χώρας.
                  
               
                     (3)
                  
                  
                     Το UNVIM άρχισε να λειτουργεί στις 5 Μαΐου 2016. Το Γραφείο των Ηνωμένων Εθνών για τις υπηρεσίες υποστήριξης των προγραμμάτων (UNOPS) θέτει σε επιχειρησιακή ετοιμότητα και διαχειρίζεται τον UNVIM, εξ ονόματος του Γραφείου των Ηνωμένων Εθνών για το Συντονισμό Ανθρωπιστικών Υποθέσεων (UN OCHA), της κυβέρνησης της Υεμένης και των ενδιαφερόμενων κρατών μελών του Οργανισμού των Ηνωμένων Εθνών (ΟΗΕ).
                  
               
                     (4)
                  
                  
                     Στις 3 Απριλίου 2017, το Συμβούλιο τόνισε ότι είναι σημαντικό να εξασφαλιστεί η αποτελεσματική και έγκαιρη διεκπεραίωση των διαδικασιών για τα εμπορικά πλοία στην Υεμένη και εξέφρασε την πλήρη υποστήριξή του για τη συνέχιση της λειτουργίας του UNVIM και την πλήρη και ανεμπόδιστη εκτέλεση της εντολής του. Το Συμβούλιο ζήτησε επίσης την πλήρη εφαρμογή της στοχευμένης απαγόρευσης εξαγωγών όπλων που επιβλήθηκε από το Συμβούλιο Ασφαλείας των ΗΕ και, ακολούθως, την αυστηρή εφαρμογή των κανόνων που ορίζονται στην κοινή θέση 2008/944/ΚΕΠΠΑ του Συμβουλίου (1).
                  
               
                     (5)
                  
                  
                     Στις 27 Δεκεμβρίου 2017, ο UNVIM υπέβαλε πρόταση με σκοπό την ενίσχυση και διεύρυνση των δραστηριοτήτων του για ένα επιπλέον διάστημα ενός έτους έως το Μάρτιο του 2019, ιδίως με την περαιτέρω επιτάχυνση της διαδικασίας αδειοδότησης των εμπορικών μεταφορών και με την αύξηση της ικανότητας ανάπτυξης πρόσθετου προσωπικού και πόρων στους αντίστοιχους λιμένες. Για την ενίσχυση αυτή απαιτείται στήριξη με σκοπό την αύξηση του προσωπικού του και την απόκτηση πρόσθετου εξοπλισμού επιθεώρησης. Η Ένωση θα πρέπει να συμβάλει στη χρηματοδότηση της στήριξης αυτής.
                  
               
                     (6)
                  
                  
                     Στις 25 Ιουνίου 2018, το Συμβούλιο τόνισε ότι είναι σημαντικό να εξασφαλιστεί αποτελεσματική και έγκαιρη διεκπεραίωση των διαδικασιών για τα εμπορικά πλοία στους αντίστοιχους λιμένες, μεταξύ άλλων σε ό,τι αφορά τα καύσιμα, και εξέφρασε την πλήρη υποστήριξή του για τη συνέχιση της λειτουργίας του UNVIM και την πλήρη και ανεμπόδιστη εκτέλεση της εντολής του, ενώ αποφάσισε να εξετάσει το ενδεχόμενο ενίσχυσης του UNVIM.
                  
               
                     (7)
                  
                  
                     Η τεχνική εφαρμογή της παρούσας απόφασης θα πρέπει να ανατεθεί στο Γραφείο των Ηνωμένων Εθνών για τις UNOPS. Οι συνεισφορές που θα παρέχει η Ένωση θα είναι καθοριστικές ώστε ο UNVIM να μπορεί να συνεχίσει να εκπληρώνει τα καθήκοντά του που αφορούν τις υπηρεσίες παρακολούθησης και επιθεώρησης, οι οποίες διασφαλίζουν ότι τα εμπορικά φορτία που εισέρχονται στα χωρικά ύδατα της Υεμένης συμμορφώνονται με την ΑΣΑΗΕ 2216 (2015). Σε περίπτωση που η εντολή ή οι ανάγκες του UNVIM μεταβληθούν κατά τρόπο που να θέτουν εν αμφιβόλω την επάρκεια ή τη χρησιμότητα του προγράμματος ως προς την επίτευξη των στόχων του, η συνεισφορά της Ένωσης θα επανεξεταστεί αναλόγως.
                  
               
                     (8)
                  
                  
                     Θα πρέπει να ανατεθεί στην Επιτροπή η εποπτεία της ορθής χρησιμοποίησης της χρηματοδοτικής συνεισφοράς της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η Ένωση στηρίζει τον UNVIM με το γενικό στόχο να συμβάλει στην αποκατάσταση της απρόσκοπτης ροής εμπορευμάτων προς την Υεμένη, μέσω της θέσπισης μιας διαφανούς και αποτελεσματικής διαδικασίας αδειοδότησης των εμπορικών μεταφορών που προορίζονται για λιμένες της Υεμένης που δεν τελούν υπό τον έλεγχο της κυβέρνησης της Υεμένης.
            
            
               2.   Οι ειδικοί στόχοι του παρόντος προγράμματος είναι οι ακόλουθοι:
               
                           —
                        
                        
                           αύξηση της ροής εμπορικών φορτίων προς την Υεμένη μέσω της περαιτέρω επιτάχυνσης της διαδικασίας αδειοδότησης των εμπορικών μεταφορών και της αποκατάστασης της εμπιστοσύνης των ναυτιλιακών εταιρειών ως προς τη δυνατότητα πρόσβασης στους λιμένες Hodeydah και Saleef,
                        
                     
                           —
                        
                        
                           αύξηση της ικανότητας του UNVIM να αναπτύσσει επιπλέον προσωπικό και πόρους στους λιμένες του Τζιμπουτί, του King Abdullah Port (Σαουδική Αραβία), του Salalah και του Sohar (Ομάν) και του Ντουμπάι (Ηνωμένα Αραβικά Εμιράτα), καθώς και αύξηση της ικανότητας ανταπόκρισης, σε περίπτωση που ο UNVIM αναλάβει επιπλέον αρμοδιότητες στο λιμένα Hodeydah κατά τη διάρκεια του προγράμματος.
                        
                     
            
               3.   Η Ένωση συμβάλλει μέσω της παρούσας απόφασης στο κόστος που συνδέεται με την ενίσχυση της λειτουργίας του UNVIM και, ως εκ τούτου, συμβάλλει επίσης στην αντιμετώπιση των αναγκών του πληθυσμού της Υεμένης, στο πλαίσιο μιας ευρύτερης στρατηγικής ανθρωπιστικής βοήθειας.
               Λεπτομερής περιγραφή των δραστηριοτήτων του προγράμματος παρατίθεται στο παράρτημα.
            
         
         
            Άρθρο 2
            
               1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφάλειας («ΥΕ») είναι αρμόδιος για την εφαρμογή της παρούσας απόφασης.
            
            
               2.   Η τεχνική υλοποίηση των δραστηριοτήτων που αναφέρονται στο άρθρο 1 ανατίθεται στο UNOPS. Το UNOPS εκτελεί την αποστολή αυτή με ευθύνη του ΥΕ. Για το σκοπό αυτόν, ο ΥΕ συνομολογεί τις απαραίτητες ρυθμίσεις με το UNOPS.
            
         
         
            Άρθρο 3
            
               1.   Το ποσό δημοσιονομικής αναφοράς για την υλοποίηση του προγράμματος που αναφέρεται στο άρθρο 1 παράγραφος 2 ανέρχεται σε 4 915 504,24 EUR.
            
            
               2.   Το ποσό που προορίζεται να καλύψει το διάστημα των έξι μηνών από τη σύναψη της χρηματοδοτικής συμφωνίας που αναφέρεται στην παράγραφο 4 του παρόντος άρθρου ανέρχεται σε 2 748 472,96 EUR. Το υπόλοιπο ποσό των 2 167 031,28 EUR χρησιμοποιείται εφόσον το αποφασίσει το Συμβούλιο, σε συνέχεια της επανεξέτασης που προβλέπεται στο άρθρο 5 παράγραφος 2.
            
            
               3.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται στον προϋπολογισμό της Ένωσης.
            
            
               4.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Προς τούτο, συνάπτει χρηματοδοτική συμφωνία με το UNOPS. Η χρηματοδοτική συμφωνία ορίζει ότι το UNOPS εξασφαλίζει την προβολή της συνεισφοράς της Ένωσης.
            
            
               5.   Η Επιτροπή επιδιώκει να συνάψει τη χρηματοδοτική συμφωνία που αναφέρεται στην παραγράφου 4 το ταχύτερο δυνατό μετά τις 18 Σεπτεμβρίου 2018. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της χρηματοδοτικής συμφωνίας.
            
         
         
            Άρθρο 4
            
               1.   Ο ΥΕ υποβάλλει έκθεση στο Συμβούλιο σχετικά με την εφαρμογή της παρούσας απόφασης βάσει τακτικών εκθέσεων του UNVIM, καθώς και σχετικά με τις μηνιαίες συνεδριάσεις της διευθύνουσας επιτροπής του UNVIM. Οι εκθέσεις αυτές αποτελούν τη βάση για την αξιολόγηση που θα πραγματοποιήσει το Συμβούλιο.
            
            
               2.   Η Επιτροπή παρέχει πληροφόρηση προς το Συμβούλιο σχετικά με τις χρηματοδοτικές πτυχές της υλοποίησης του προγράμματος που αναφέρεται στο άρθρο 1.
            
         
         
            Άρθρο 5
            
               1.   Η παρούσα απόφαση αρχίζει να ισχύει από την ημερομηνία της έκδοσής της.
            
            
               2.   Το Συμβούλιο θα επανεξετάσει την παρούσα απόφαση πέντε μήνες μετά την ημερομηνία σύναψης της χρηματοδοτικής συμφωνίας που αναφέρεται στο άρθρο 3 παράγραφος 4.
            
            
               3.   Η παρούσα απόφαση λήγει 12 μήνες από την ημερομηνία σύναψης της χρηματοδοτικής συμφωνίας μεταξύ της Επιτροπής και του UNOPS που αναφέρεται στο άρθρο 3 παράγραφος 4. Ωστόσο, θα λήξει έξι μήνες μετά την έναρξη ισχύος της εάν δεν έχει συναφθεί έως τότε χρηματοδοτική συμφωνία.
            
         
         
            Βρυξέλλες, 18 Σεπτεμβρίου 2018.
            
               
                  Για το Συμβούλιο
               
               
                  Ο Πρόεδρος
               
               G. BLÜMEL
            
         
         
            (1)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335, 13.12.2008, σ. 99).
      
      
         
            ΠΑΡΑΡΤΗΜΑ
            1.   Ιστορικό
            
            
                        α)
                     
                     
                        Η εν εξελίξει σύγκρουση στην Υεμένη έχει προκαλέσει εκτεταμένη ανθρωπιστική κρίση, με αποτέλεσμα περίπου το 75 % του πληθυσμού (22,2 εκατομμύρια άτομα) να χρήζει βοήθειας. Τα εμπόδια στις εισαγωγές εμπορευμάτων στην Υεμένη έχουν οδηγήσει σε σοβαρή έλλειψη βασικών αγαθών, αύξηση των τιμών των διαθέσιμων αγαθών, αύξηση της μαύρης αγοράς και των δικτύων παράνομης διακίνησης.
                        Προκειμένου να αντιμετωπιστεί η δραματική ανθρωπιστική κατάσταση στην Υεμένη, έχει κρίσιμη σημασία η συνέχιση της τακτικής ροής εμπορικών φορτίων στη χώρα. Η απόφαση 2216 (2015) του Συμβουλίου Ασφαλείας των ΗΕ δίνει εντολή στα κράτη μέλη του ΟΗΕ να λάβουν τα αναγκαία μέτρα για να εμποδίσουν την άμεση ή έμμεση προμήθεια, πώληση ή μεταφορά από το έδαφός τους ή διαμέσου αυτού, ή από υπηκόους τους, ή με χρήση σκαφών ή αεροσκαφών που φέρουν τη σημαία τους, οπλισμού και κάθε είδους συναφούς υλικού, συμπεριλαμβανομένων όπλων και πυρομαχικών, στρατιωτικών οχημάτων και εξοπλισμού, παραστρατιωτικού εξοπλισμού, και ανταλλακτικών τους, σε ορισμένα άτομα και οντότητες που θα οριστούν από την επιτροπή που θα συσταθεί δυνάμει της εν λόγω απόφασης. Για να διευκολυνθεί η απρόσκοπτη ροή εμπορευμάτων στην Υεμένη, τα ΗΕ έχουν ζητήσει από την κυβέρνηση της Υεμένης να διαθέσει υπηρεσία παρακολούθησης και επιθεώρησης που διασφαλίζει ότι τα εμπορικά φορτία που εισέρχονται στα χωρικά ύδατα της Υεμένης συμμορφώνονται με την ΑΣΑΗΕ 2216 (2015).
                        Το Δεκέμβριο του 2015, το Γραφείο των Ηνωμένων Εθνών για τις υπηρεσίες υποστήριξης των προγραμμάτων (UNOPS) κλήθηκε να θέσει σε λειτουργία και να διαχειριστεί ένα μηχανισμό για την εποπτεία των υπηρεσιών παρακολούθησης και επιθεώρησης για λογαριασμό του Γραφείου των Ηνωμένων Εθνών για το Συντονισμό των Ανθρωπιστικών Υποθέσεων (UN OCHA), της κυβέρνησης της Υεμένης και των ενδιαφερόμενων κρατών μελών του ΟΗΕ, προκειμένου να διευκολυνθεί η απρόσκοπτη ροή εμπορευμάτων στις περιοχές της Υεμένης που δεν ελέγχονται από την κυβέρνηση της Υεμένης. Ο UNVIM άρχισε να λειτουργεί στις 5 Μαΐου 2016.
                        Μετά από τους περιορισμούς που επιβλήθηκαν το Νοέμβριο του 2017 από το Συνασπισμό στις θαλάσσιες μεταφορές προς το βόρειο τμήμα της Υεμένης, ο UNVIM διεξήγαγε συζητήσεις με τους δωρητές και τους εξωτερικούς εταίρους καθώς και με το Συνασπισμό. Η πρόταση για παράταση του UNVIM από τον Απρίλιο του 2018 έως το Μάρτιο του 2019 απηχεί το περιεχόμενο αυτών των συζητήσεων σχετικά με την ενίσχυση της ικανότητάς του, την άμβλυνση των ανησυχιών σχετικά με το λαθρεμπόριο όπλων στα εμπορικά πλοία και τη μείωση των καθυστερήσεων για την εμπορική ναυτιλία.
                        Ο UNVIM λειτουργεί επί του παρόντος στο Τζιμπουτί με 4 ελεγκτές, 4 επιθεωρητές, 4 ομάδες σκύλων ανίχνευσης εκρηκτικών (ΣΑΕ), 13 υπαλλήλους διαχείρισης/τεχνικής υποστήριξης και έως 7 αποσπασμένους από το Ηνωμένο Βασίλειο, καθώς και στην Τζέντα (Σαουδική Αραβία) με 2 ελεγκτές. Βρίσκονται σε εξέλιξη συζητήσεις για την επέκταση των δραστηριοτήτων παρακολούθησης του UNVIM στους λιμένες του King Abdullah Port (Σαουδική Αραβία), του Salalah και του Sohar (Ομάν) και του Ντουμπάι (Ηνωμένα Αραβικά Εμιράτα).
                     
                  
                        β)
                     
                     
                        Η ΕΕ έχει τονίσει επανειλημμένα τη σημασία που έχει η αποτελεσματική και έγκαιρη διεκπεραίωση των διαδικασιών για τα εμπορικά πλοία και έχει στηρίξει τη συνέχιση της λειτουργίας του UNVIM και την ανεμπόδιστη εκτέλεση της εντολής του. Οποιαδήποτε μορφή στήριξης της ΕΕ για τη συνέχιση της λειτουργίας του UNVIM θα πρέπει ως εκ τούτου να εξεταστεί υπό το πρίσμα της βελτίωσης της αποτελεσματικότητας του μηχανισμού, προκειμένου να αυξηθεί η ικανότητα των φορέων και των κρατών να παραδίδουν εμπορεύματα στον πληθυσμό της Υεμένης. Όπως αναγνωρίζεται στα συμπεράσματα του Συμβουλίου του Απριλίου του 2017, «απαιτείται η πλήρης στήριξη του Συνασπισμού και της Κυβέρνησης της Υεμένης προκειμένου να λειτουργεί ο UNVIM αποτελεσματικά και στο έπακρο των δυνατοτήτων του». Επιπλέον, όλες οι δραστηριότητες της ΕΕ θα πρέπει επίσης να εξεταστούν στο πλαίσιο της ευρύτερης δέσμευσης της ΕΕ προς μια πολιτική λύση της σύγκρουσης, στηρίζοντας πλήρως τις προσπάθειες του Ειδικού Απεσταλμένου των ΗΕ.
                     
                  2.   Διαδικασία επιθεώρησης και ελέγχου του UNVIM
            
            Επί του παρόντος, ο UNVIM εφαρμόζεται σε όλα τα σκάφη χωρητικότητας άνω των 100 ΜΤ με προορισμό λιμένες της Υεμένης που δεν τελούν υπό τον έλεγχο της κυβέρνησης της Υεμένης και (1) σε όλα τα σκάφη τα οποία μεταφέρουν εμπορεύματα που αγοράζονται από εμπορικές ή κρατικές οντότητες με έδρα την Υεμένη, τα οποία προορίζονται προς πώληση στην Υεμένη (2) στη διμερή συνδρομή από κράτη μέλη του ΟΗΕ, η οποία δεν διοχετεύεται μέσω των οργανώσεων, ταμείων και προγραμμάτων των ΗΕ (UNAFP) ή μέσω αναγνωρισμένης διεθνούς ανθρωπιστικής οργάνωσης.
            Η διαδικασία ελέγχου ξεκινά όταν μια ναυτιλιακή εταιρεία υποβάλλει επιγραμμικώς αίτηση άδειας, στη διεύθυνση www.vimye.org, μεταφορτώνει τα απαιτούμενα έγγραφα και υποβάλλει όλα τα έγγραφα τεκμηρίωσης που ζητούνται στον UNVIM. Εντός 48 ωρών, ο UNVIM εξετάζει τα έγγραφα τεκμηρίωσης και αποστέλλει κοινοποίηση στους εξωτερικούς εταίρους, όπως το κέντρο εκκενώσεων και ανθρωπιστικών επιχειρήσεων των δυνάμεων του Συνασπισμού (EHOC). Στη συνέχεια, ο UNVIM αποφασίζει να επιθεωρήσει το σκάφος ή όχι, με βάση τη δική του διαδικασία, λαμβάνοντας μεταξύ άλλων υπόψη ανακολουθίες στα έγγραφα τεκμηρίωσης που έχουν ληφθεί, περιπτώσεις αδήλωτου κατάπλου, ύποπτες κινήσεις πλοίων, τη διακοπή λειτουργίας του συστήματος αυτόματης αναγνώρισης (AIS) για περισσότερες από τέσσερις ώρες, και στοιχεία που λαμβάνονται από εξωτερικούς εταίρους. Οι επιθεωρήσεις σκαφών διενεργούνται είτε σε λιμένα στα χωρικά ύδατα είτε στη θάλασσα σε διεθνή ύδατα.
            Στη συνέχεια η χορήγηση του πιστοποιητικού άδειας γίνεται δεκτή ή απορρίπτεται (ακυρώνεται, απορρίπτεται ή ανακαλείται). Για τα σκάφη που έχουν λάβει άδεια, ο UNVIM εξακολουθεί να παρακολουθεί τις κινήσεις τους μέσω του AIS, συμπεριλαμβανομένης της διέλευσης από την περιοχή αναμονής του Συνασπισμού, από την περιοχή αναμονής στην περιοχή αγκυροβολίου, από την περιοχή αγκυροβολίου στη θέση προσόρμισης προς εκφόρτωση. Η παρακολούθηση από τον UNVIM τερματίζεται μόλις τα εκτελωνισμένα σκάφη αναχωρήσουν από τους λιμένες της Υεμένης στην Ερυθρά Θάλασσα μετά την εκφόρτωση του φορτίου τους και τον απόπλου. Καθ' όλη τη διάρκεια της διαδικασίας, o UNVIM διατηρεί στενή επαφή με τις ναυτιλιακές εταιρείες και τους κυβερνήτες των σκαφών (πλοιάρχους) και διαδραματίζει καίριο ρόλο για την αντιμετώπιση τυχόν προβλημάτων που αντιμετωπίζουν τα σκάφη στη θάλασσα, μεταξύ άλλων ερχόμενος σε επαφή με το EHOC και το Συνασπισμό. Η διευκόλυνση από τον UNVIM ολόκληρης της διαδικασίας αδειοδότησης και η τακτική επικοινωνία με τις ναυτιλιακές εταιρείες είναι ζωτικής σημασίας για να διατηρηθεί η εμπιστοσύνη των διεθνών ναυτιλιακών εταιρειών και, ως εκ τούτου, για να διασφαλιστεί ότι θα συνεχιστούν οι εισαγωγές εμπορευμάτων για την πλειονότητα του πληθυσμού της Υεμένης παρά τη συνεχιζόμενη σύγκρουση.
            Ο UNVIM καταβάλλει επίσης προσπάθειες για να καθησυχάσει τη διεθνή ναυτιλιακή κοινότητα μέσω τριμηνιαίων συναντήσεων με εκπροσώπους της κοινότητας αυτής, ώστε να διασφαλιστεί ότι οι δυσκολίες και οι προκλήσεις γίνονται κατανοητές και αντιμετωπίζονται με το σωστό τρόπο.
            3.   Γενικοί στόχοι
            
            Για να εξασφαλιστεί η ανεμπόδιστη εκτέλεση της εντολής του UNVIM, ο γενικός στόχος της Δράσης είναι να συμβάλει στην αποκατάσταση της απρόσκοπτης ροής εμπορευμάτων στην Υεμένη, μέσω της θέσπισης μιας διαφανούς και αποτελεσματικής διαδικασίας αδειοδότησης των εμπορικών μεταφορών που προορίζονται για λιμένες της Υεμένης που δεν τελούν υπό τον έλεγχο της κυβέρνησης της Υεμένης.
            Οι ειδικοί στόχοι είναι οι εξής:
            
                        —
                     
                     
                        Αύξηση της ροής εμπορικών φορτίων στην Υεμένη μέσω της περαιτέρω επιτάχυνσης της διαδικασίας αδειοδότησης των εμπορικών μεταφορών και της αποκατάστασης της εμπιστοσύνης των ναυτιλιακών εταιρειών ως προς τη δυνατότητα πρόσβασης στους λιμένες του Hodeydah και του Saleef παρά τη σύγκρουση που βρίσκεται σε εξέλιξη.
                     
                  
                        —
                     
                     
                        Αύξηση της ικανότητας της UNVIM να αναπτύσσει επιπλέον προσωπικό και πόρους στους λιμένες του Τζιμπουτί, του King Abdullah Port (Σαουδική Αραβία), του Salalah και του Sohar (Ομάν) και του Ντουμπάι (Ηνωμένα Αραβικά Εμιράτα), καθώς και η αύξηση του περιθωρίου ανταπόκρισης, σε περίπτωση που ο UNVIM αναλάβει επιπλέον αρμοδιότητες στο λιμένα Hodeydah κατά τη διάρκεια του προγράμματος.
                     
                  Σε περίπτωση που η εντολή ή οι ανάγκες του UNVIM μεταβληθούν κατά τρόπο που να θέτουν εν αμφιβόλω την επάρκεια ή τη χρησιμότητα του προγράμματος ως προς την επίτευξη των προαναφερθέντων στόχων του, η συνεισφορά της ΕΕ θα επανεξεταστεί αναλόγως.
            4.   Περιγραφή δραστηριοτήτων
            
            Το UNOPS θα φέρει την ευθύνη για την τεχνική υλοποίηση του προγράμματος.
            Δραστηριότητα 1: Αύξηση του αριθμού των ελεγκτών του UNVIM. Θα προσληφθούν έως πέντε (5) επιπλέον ελεγκτές και έως δύο (2) επιπλέον επιθεωρητές φορτίου για τους λιμένες του Τζιμπουτί, του King Abdullah Port και της Τζέντα (Σαουδική Αραβία), του Salalah και του Sohar (Ομάν), του Ντουμπάι (Ηνωμένα Αραβικά Εμιράτα) ή για άλλες τοποθεσίες συμπεριλαμβανομένου, πιθανώς, του Hodeydah. Η αύξηση της ικανότητας θα επιτρέψει στον UNVIM να προσαρμόζεται γρήγορα σε οποιεσδήποτε εξελίξεις και να αυξήσει την επιχειρησιακή εμβέλεια του UNVIM όσον αφορά τη διενέργεια επιθεωρήσεων σκαφών, διασφαλίζοντας παράλληλα την επιχειρησιακή του συνέχεια. Ο UNVIM θα προσλάβει επίσης έναν ακόμη υπάλληλο με βάση το Τζιμπουτί, ο οποίος μεταξύ άλλων θα έρχεται σε επαφή με την ΕΕ και ιδίως τις αντιπροσωπείες της ΕΕ στην περιοχή της Ερυθράς Θάλασσας.
            Οι σχεδιαζόμενες δραστηριότητες είναι οι ακόλουθες:
            
                        —
                     
                     
                        Το UNOPS θα προσλάβει τους νέους ελεγκτές, επιθεωρητές και υπαλλήλους, σύμφωνα με τους κανόνες και τις διαδικασίες πρόσληψης του UNOPS,
                     
                  
                        —
                     
                     
                        Το UNOPS θα ενημερώνει την ΕΥΕΔ πριν την προκήρυξη θέσης προς πλήρωση.
                     
                  Χρονοδιάγραμμα: καθ' όλη τη διάρκεια του προγράμματος.
            Δραστηριότητα 2: Μίσθωση τμήματος του λιμένα του Τζιμπουτί. Μετά το σχέδιο συμφωνίας συνεργασίας που υπεγράφη με τις αρχές του Τζιμπουτί την 1η Μαΐου 2018, ο UNVIM μισθώνει προκυμαίες και θέσεις προσόρμισης στον λιμένα του Τζιμπουτί, ώστε να διασφαλίζεται η παροχή σταθερής θέσης για τη διενέργεια επιθεωρήσεων. Μια νέα εγκατάσταση εντός του λιμένα είναι υπό ανακαίνιση, ώστε να διευκολυνθεί το έργο των επιθεωρητών, των ελεγκτών και των ομάδων ΣΑΕ. Αυτό θα συμβάλει επίσης στην επιτάχυνση της διαδικασίας επιθεώρησης.
            Χρονοδιάγραμμα: καθ' όλη τη διάρκεια του προγράμματος
            Δραστηριότητα 3: Αύξηση του αριθμού των σκύλων ανίχνευσης εκρηκτικών (ΣΑΕ) από τέσσερις σε έξι στο Τζιμπουτί: ο UNVIM θα αυξήσει τον αριθμό των ΣΑΕ και των συνοδών τους από τέσσερις σε έξι. Δεδομένου ότι οι ΣΑΕ χρειάζονται ανάπαυση κατά τη διάρκεια των επιθεωρήσεων και λαμβάνοντας υπόψη τις κλιματικές συνθήκες στο Τζιμπουτί, η αύξηση του αριθμού των επιθεωρήσεων απαιτεί πρόσθετη δυναμικότητα για να εξασφαλιστεί η καλή διαβίωση των ΣΑΕ και η επιχειρησιακή συνέχεια.
            Σχεδιαζόμενες δραστηριότητες:
            
                        —
                     
                     
                        σύμφωνα με τις διαδικασίες σύναψης συμβάσεων των ΗΕ, το UNOPS είτε θα προχωρήσει σε νέα πρόσκληση υποβολής προσφορών για τους ΣΑΕ και τους συνοδούς τους, με σκοπό την ανάθεση σύμβασης, είτε θα τροποποιήσει την υφιστάμενη σύμβαση με τον σημερινό πάροχο υπηρεσιών της λειτουργίας του UNVIM (TDI – Πρωτοβουλία για την Ανάπτυξη).
                     
                  
                        —
                     
                     
                        Οι νέοι ΣΑΕ πρόκειται να ενσωματωθούν στην υφιστάμενη ομάδα 4 ΣΑΕ και συνοδών.
                     
                  Χρονοδιάγραμμα: καθ' όλη τη διάρκεια του προγράμματος
            Δραστηριότητα 4: Αγορά πρόσθετου εξοπλισμού επιθεώρησης: προς συνδρομή στο έργο της ομάδας του UNVIM στο Τζιμπουτί κατά τον έλεγχο με σάρωση εμπορευματοκιβωτίων και φορτίων, ο UNVIM θα αγοράσει δύο (2) φορητούς σαρωτές. Αυτός ο πρόσθετος εξοπλισμός θα διευκολύνει την έγκαιρη επιθεώρηση σκαφών στον λιμένα του Τζιμπουτί και σε διεθνή ύδατα.
            Οι σχεδιαζόμενες δραστηριότητες είναι οι ακόλουθες:
            
                        —
                     
                     
                        Βρίσκεται σε εξέλιξη η ανάπτυξη των τεχνικών προδιαγραφών.
                     
                  
                        —
                     
                     
                        Σύμφωνα με τις διαδικασίες σύναψης συμβάσεων του UNOPS, προκήρυξη για διεθνή πρόσκληση υποβολής προσφορών για προμήθειες και ανάθεση σύμβασης
                     
                  
                        —
                     
                     
                        Παράδοση του εξοπλισμού και εκπαίδευση του σχετικού προσωπικού.
                     
                  Χρονοδιάγραμμα: Μήνες 1 έως 4 του προγράμματος.
            Κατά το πέρας του προγράμματος, η διάθεση των στοιχείων του ενεργητικού θα γίνει σύμφωνα με τους όρους της σύμβασης που έχει υπογραφεί με την Ευρωπαϊκή Επιτροπή.
            Δραστηριότητα 5: Υλοποίηση του προγράμματος
            Το UNOPS θα παράσχει εποπτεία της διαχείρισης του προγράμματος, η οποία θα περιλαμβάνει καθορισμό οροσήμων, εσωτερικές αξιολογήσεις, επίβλεψη των συμβατικών συμφωνιών και οικονομική διαχείριση. Μεταξύ των αναμενόμενων δραστηριοτήτων περιλαμβάνονται:
            
                        —
                     
                     
                        Προμήθεια εξωτερικών υπηρεσιών ή συμφωνία ειδικών υπηρεσιών για τεχνική βοήθεια στην υλοποίηση του προγράμματος.
                     
                  
                        —
                     
                     
                        Οικονομική και συμβατική διαχείριση των υπηρεσιών τις οποίες το UNOPS αναθέτει σε τρίτους.
                     
                  Χρονοδιάγραμμα: καθ' όλη τη διάρκεια του προγράμματος.
            5.   Αναμενόμενα αποτελέσματα
            
            Κατά την αναβάθμιση των επιχειρησιακών δραστηριοτήτων του UNVIM, τα προσδοκώμενα αποτελέσματα του προγράμματος είναι τα ακόλουθα:
            
                        —
                     
                     
                        Η αποτροπή της εισόδου απαγορευμένων προϊόντων στους λιμένες της Υεμένης στην Ερυθρά Θάλασσα.
                     
                  
                        —
                     
                     
                        Η διευκόλυνση της ελεύθερης κυκλοφορίας εμπορευμάτων στους λιμένες της Υεμένης στην Ερυθρά Θάλασσα.
                     
                  
                        —
                     
                     
                        Η οικοδόμηση εμπιστοσύνης μεταξύ της διεθνούς ναυτιλιακής κοινότητας, μέσω της προβολής μιας διαφανούς και αποτελεσματικής διαδικασίας για την είσοδο εμπορευμάτων στους λιμένες της Υεμένης στην Ερυθρά Θάλασσα, παρά τη συνεχιζόμενη σύγκρουση.
                     
                  
                        —
                     
                     
                        Η στήριξη της κυβέρνησης της Υεμένης στις προσπάθειες κάλυψης των αναγκών του πληθυσμού σε βασικά αγαθά, οι οποίες δεν καλύπτονται πλήρως από την ανθρωπιστική βοήθεια και τις τοπικές πηγές.
                     
                  6.   Εκτιμώμενη διάρκεια
            
            Το πρόγραμμα προβλέπεται να διαρκέσει 12 μήνες με δύο περιόδους έξι μηνών (6 + 6). Η πρώτη περίοδος θα διαρκέσει έως το Μάρτιο του 2019, η δεύτερη περίοδος θα αρχίσει τον Απρίλιο του 2019. Δεδομένου ότι οι ισχύουσες ρυθμίσεις χρηματοδότησης του UNVIM ισχύουν μόνο έως το Μάρτιο του 2019, η απόφαση του Συμβουλίου προβλέπει ειδική ρύθμιση για την περίοδο πέραν του Μαρτίου του 2019.
            Η ρύθμιση αυτή περιλαμβάνει ρήτρα αναθεώρησης που προβλέπει ότι η συνεισφορά της ΕΕ πρέπει να επανεξεταστεί, κατόπιν ευνοϊκής γνώμης των κρατών μελών επί της χωρίς διακοπή παράτασης της συνεισφοράς της ΕΕ για 6 επιπλέον μήνες.
            Συνεπώς, η συμφωνία ανάθεσης μεταξύ της Επιτροπής και του UNOPS θα υπογραφεί για αρχική περίοδο έξι μηνών, η οποία μπορεί να παραταθεί για επιπλέον έξι μήνες μόνον κατόπιν θετικής γνώμης των κρατών μελών.
            7.   Προβολή της Ένωσης
            
            Δεδομένου ότι το UNOPS είναι αρμόδιο για την τεχνική υλοποίηση του προγράμματος, θα διασφαλίσει τη δέουσα προβολή της χρηματοδοτικής στήριξης της Ένωσης, για παράδειγμα σε εκθέσεις, εκδηλώσεις ή συνεδριάσεις. Η σημαία της ΕΕ θα εμφαίνεται σε όλα τα έγγραφα του UNVIM.
            Οι φορείς UNVIM/UNOPS θα μεριμνούν για την κατάλληλη προβολή σε όλο το μη αναλώσιμο εξοπλισμό που αγοράζεται με χρήση πόρων της ΕΕ, συμπεριλαμβανομένου του λογότυπου της ΕΕ. Σε περιπτώσεις όπου η σχετική προβολή ενδέχεται να θέσει σε κίνδυνο προνόμια και ασυλίες του UNOPS ή την ασφάλεια του προσωπικού του οργανισμού ή των τελικών δικαιούχων, θα γίνουν κατάλληλες εναλλακτικές διευθετήσεις.
            8.   Η συμμετοχή της ΕΕ στη διευθύνουσα επιτροπή του UNVIM
            
            Η διευθύνουσα επιτροπή του UNVIM απαρτίζεται από το Βασίλειο της Σαουδικής Αραβίας (EHOC και το Υπουργείο Άμυνας), τα ΗΑΕ, την κυβέρνηση της Υεμένης (αξιωματικός σύνδεσμος UNVIM με έδρα το Τζιμπουτί και εκπρόσωπος του Υπουργείου Μεταφορών), το UNOPS και το OCHA. Όπως οι Ηνωμένες Πολιτείες της Αμερικής, οι Κάτω Χώρες και το Ηνωμένο Βασίλειο που παρίστανται στη συνεδρίαση αυτή με «καθεστώς παρατηρητή», υπό την ιδιότητά τους ως δωρητών του UNVIM, η ΕΕ θα συμμετάσχει στις μηνιαίες συνεδριάσεις της διευθύνουσας επιτροπής του UNVIM.
            9.   Υποβολή εκθέσεων
            
            Οι UNVIM/UNOPS θα υποβάλουν στην ΕΥΕΔ μηνιαία έκθεση για την εξέταση της προόδου προς την ολοκλήρωση των αποτελεσμάτων του προγράμματος. Οι εκθέσεις αυτές θα κοινοποιούνται στο αρμόδιο όργανο του Συμβουλίου.
            Η ΕΥΕΔ θα υποβάλει έκθεση στο αρμόδιο όργανο του Συμβουλίου σχετικά με τις μηνιαίες συνεδριάσεις της διευθύνουσας επιτροπής του UNVIM.
            Οι UNVIM/UNOPS θα υποβάλουν εκθέσεις απευθείας στο αρμόδιο όργανο του Συμβουλίου σε τριμηνιαία βάση στις Βρυξέλλες.
            Οι UNVIM/UNOPS θα υποβάλουν τελική αναλυτική και οικονομική έκθεση εντός έξι μηνών από το τέλος της περιόδου εφαρμογής.